CELEX: 32020D0985
Language: el
Date: 2020-07-07 00:00:00
Title: Απόφαση (ΕΕ) 2020/985 του Συμβουλίου της 7ης Ιουλίου 2020 για τη σύναψη του πρωτοκόλλου σχετικά με την εφαρμογή της συμφωνίας αλιευτικής σύμπραξης μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας

10.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/7
               
            
         ΑΠΟΦΑΣΗ (ΕΕ) 2020/985 ΤΟΥ ΣΥΜΒΟΥΛΙΟΥ
         της 7ης Ιουλίου 2020
         για τη σύναψη του πρωτοκόλλου σχετικά με την εφαρμογή της συμφωνίας αλιευτικής σύμπραξης μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 6 δεύτερο εδάφιο, στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Στις 23 Ιουλίου 2007 το Συμβούλιο εξέδωσε τον κανονισμό (ΕΚ) αριθ. 894/2007 (2) σχετικά με τη σύναψη της συμφωνίας αλιευτικής σύμπραξης μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας (3), («η συμφωνία»). Η εν λόγω συμφωνία άρχισε να ισχύει στις 29 Αυγούστου 2011 και παραμένει σε ισχύ.
                  
               
                     (2)
                  
                  
                     Στις 18 Δεκεμβρίου 2017, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Λαϊκή Δημοκρατία του São Tomé e Príncipe («São Tomé e Príncipe») για τη σύναψη νέου πρωτοκόλλου εφαρμογής της συμφωνίας.
                  
               
                     (3)
                  
                  
                     Το προηγούμενο πρωτόκολλο της συμφωνίας έληξε στις 22 Μαΐου 2018.
                  
               
                     (4)
                  
                  
                     Η Επιτροπή διαπραγματεύθηκε, εξ ονόματος της Ένωσης, νέο πρωτόκολλο. Μετά το πέρας των διαπραγματεύσεων, μονογραφήθηκε νέο πρωτόκολλο στις 17 Απριλίου 2019.
                  
               
                     (5)
                  
                  
                     Σύμφωνα με την απόφαση (ΕΕ) 2019/2218 του Συμβουλίου (4), το πρωτόκολλο για την εφαρμογή της συμφωνίας αλιευτικής σύμπραξης μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας («το πρωτόκολλο») υπεγράφη στις 19 Δεκεμβρίου 2019.
                  
               
                     (6)
                  
                  
                     Το πρωτόκολλο εφαρμόζεται σε προσωρινή βάση από την ημερομηνία της υπογραφής του.
                  
               
                     (7)
                  
                  
                     Στόχος του πρωτοκόλλου είναι να επιτρέψει στην Ένωση και στο São Tomé e Príncipe να συνεργαστούν στενότερα με σκοπό την προώθηση μιας βιώσιμης αλιευτικής πολιτικής, της υπεύθυνης εκμετάλλευσης των αλιευτικών πόρων στα ύδατα του São Tomé e Príncipe και τη στήριξη των προσπαθειών του São Tomé e Príncipe για την ανάπτυξη του τομέα της αλιείας.
                  
               
                     (8)
                  
                  
                     Το πρωτόκολλο θα πρέπει να εγκριθεί.
                  
               
                     (9)
                  
                  
                     Με το άρθρο 9 της συμφωνίας συστήνεται μεικτή επιτροπή επιφορτισμένη με την παρακολούθηση της εφαρμογής της. Συν τοις άλλοις, σύμφωνα με το εν λόγω άρθρο, καθώς και με το άρθρο 6 και το άρθρο 7 παράγραφος 2 του πρωτοκόλλου, η μεικτή επιτροπή μπορεί να εγκρίνει ορισμένες τροποποιήσεις του πρωτοκόλλου. Για να διευκολυνθεί η έγκριση των εν λόγω τροποποιήσεων, η Επιτροπή θα πρέπει να εξουσιοδοτηθεί, με την επιφύλαξη ειδικών ουσιαστικών ή τυπικών όρων, να τις εγκρίνει εξ ονόματος της Ένωσης, βάσει απλουστευμένης διαδικασίας.
                  
               
                     (10)
                  
                  
                     Η θέση της Ένωσης επί των προβλεπόμενων τροποποιήσεων του πρωτοκόλλου θα πρέπει να καθοριστεί από το Συμβούλιο. Οι προτεινόμενες τροποποιήσεις θα πρέπει να εγκριθούν, εκτός εάν αντιταχθούν κράτη μέλη που συνιστούν μειοψηφία αρνησικυρίας, σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση.
                  
               
                     (11)
                  
                  
                     Η θέση που πρέπει να λαμβάνει η Ένωση στο πλαίσιο της μεικτής επιτροπής για άλλα θέματα θα πρέπει να καθορίζεται σύμφωνα με τις Συνθήκες και τις καθιερωμένες πρακτικές,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται, εξ ονόματος της Ένωσης, το πρωτόκολλο σχετικά με την εφαρμογή της συμφωνίας αλιευτικής σύμπραξης μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας (5).
         
         
            Άρθρο 2
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 16 του πρωτοκόλλου.
         
         
            Άρθρο 3
            Σύμφωνα με τη διαδικασία που ορίζεται στο παράρτημα της παρούσας απόφασης, η Επιτροπή εξουσιοδοτείται να εγκρίνει, εξ ονόματος της Ένωσης, τις τροποποιήσεις του πρωτοκόλλου που θα εγκριθούν από τη μεικτή επιτροπή που έχει συσταθεί σύμφωνα με το άρθρο 9 της συμφωνίας.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 7 Ιουλίου 2020
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Έγκριση της 17ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Κανονισμός (ΕΚ) αριθ. 894/2007 του Συμβουλίου, της 23ης Ιουλίου 2007, σχετικά με τη σύναψη συμφωνίας σύμπραξης στον τομέα της αλιείας μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας (ΕΕ L 205 της 7.8.2007, σ. 35).
         
            (3)  ΕΕ L 205 της 7.8.2007, σ. 36.
         
            (4)  Απόφαση (ΕΕ) 2019/2218 τους Συμβουλίου, της 24ης Οκτωβρίου 2019, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου σχετικά με την εφαρμογή της συμφωνίας σύμπραξης στον τομέα της αλιείας μεταξύ της Λαϊκής Δημοκρατίας του São Tomé e Príncipe και της Ευρωπαϊκής Κοινότητας (ΕΕ L 333 της 27.12.2019, σ. 1).
         
            (5)  Το κείμενο του πρωτοκόλλου δημοσιεύθηκε στην ΕΕ L 333 της 27.12.2019 μαζί με την απόφαση για την υπογραφή του.
      
      
         
            ΠΑΡΑΡΤΗΜΑ
            Διαδικασία για την έγκριση των τροποποιήσεων του πρωτοκόλλου που θα εγκριθεί από τη μεικτή επιτροπή
            Μόλις ζητηθεί από τη μεικτή επιτροπή να εγκρίνει τις τροποποιήσεις του πρωτοκόλλου σύμφωνα με το άρθρο 6 και το άρθρο 7 παράγραφος 2 του εν λόγω πρωτοκόλλου, η Επιτροπή εξουσιοδοτείται να εγκρίνει, εξ ονόματος της Ένωσης, τις προτεινόμενες τροποποιήσεις, υπό τους ακόλουθους όρους:
            
                        1)
                     
                     
                        Η Επιτροπή μεριμνά ώστε η έγκριση εξ ονόματος της Ένωσης:
                        
                                    α)
                                 
                                 
                                    να συνάδει με τους στόχους της κοινής αλιευτικής πολιτικής·
                                 
                              
                                    β)
                                 
                                 
                                    να συμβαδίζει με τους σχετικούς κανόνες που έχουν θεσπιστεί από τις περιφερειακές οργανώσεις διαχείρισης της αλιείας και να συμμορφώνεται με το πλαίσιο της από κοινού διαχείρισης από τα παράκτια κράτη·
                                 
                              
                                    γ)
                                 
                                 
                                    να βασίζεται τόσο στις στατιστικές και βιολογικές πληροφορίες, όσο και σε άλλες πιο πρόσφατες σχετικές πληροφορίες που έχουν διαβιβαστεί στην Επιτροπή.
                                 
                              
                  
                        2)
                     
                     
                        Προκειμένου να εγκρίνει, εξ ονόματος της Ένωσης, τις προτεινόμενες τροποποιήσεις, η Επιτροπή υποβάλλει τις τροποποιήσεις στο Συμβούλιο εγκαίρως πριν από τη σχετική συνεδρίαση της μεικτής επιτροπής.
                     
                  
                        3)
                     
                     
                        Η συμμόρφωση των προτεινόμενων τροποποιήσεων με τα κριτήρια που ορίζονται στο σημείο 1) θα αξιολογηθεί από το Συμβούλιο.
                     
                  
                        4)
                     
                     
                        Η Επιτροπή εγκρίνει τις τροποποιήσεις εξ ονόματος της Ένωσης, εκτός εάν αντιταχθεί στις προτεινόμενες τροποποιήσεις αριθμός κρατών μελών αντίστοιχος προς τη μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση. Σε περίπτωση που διαμορφωθεί η εν λόγω μειοψηφία αρνησικυρίας, η Επιτροπή απορρίπτει εξ ονόματος της Ένωσης τις προτεινόμενες τροποποιήσεις.
                     
                  
                        5)
                     
                     
                        Αν, στο πλαίσιο επακόλουθων συνεδριάσεων της μεικτής επιτροπής, μεταξύ άλλων και επιτόπου, είναι αδύνατον να επιτευχθεί συμφωνία, το θέμα παραπέμπεται εκ νέου στο Συμβούλιο σύμφωνα με τη διαδικασία που προβλέπεται στα σημεία 2 έως 4, ώστε να ληφθούν υπόψη στη θέση της Ένωσης νέα στοιχεία.
                     
                  
                        6)
                     
                     
                        Η Επιτροπή καλείται να λάβει, σε εύθετο χρόνο, όλα τα απαραίτητα μέτρα προκειμένου να δοθεί συνέχεια στην απόφαση της μεικτής επιτροπής, συμπεριλαμβανομένης, κατά περίπτωση, της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης και της υποβολής τυχόν προτάσεων αναγκαίων για την εφαρμογή της απόφασης.
                     
                  
                        7)
                     
                     
                        Όσον αφορά άλλα ζητήματα, τα οποία δεν αφορούν τροποποιήσεις του πρωτοκόλλου σύμφωνα με το άρθρο 6 και το άρθρο 7 παράγραφος 2, η θέση που θα λάβει η Ένωση εντός της μεικτής επιτροπής ορίζεται σύμφωνα με τις συνθήκες και τις καθιερωμένες πρακτικές εργασίας.